春日長
作者：蕭立之
朝代：宋

paragraphs: 春日長，長安貴游踏春陽。
游龍八尺黄金裝，狎客沈宋交金張。
真珠結屋貝作堂，錦裀七十二鴛鴦。
吳姬趙女羅絲篁，熊蟠豹胎桂爲漿。
主客一飲累百觴，幃風幕日綺繡香。
白晝銅盤飛蠟光，行樂未足光陰忙。
恨無長繩繫扶桑，何曾得知春日長。
山中腐儒鬢欲霜，蝸牛廬中獅子床。
二十七種飯瘦郎，過午一枕無何鄉。
起來煎茶竹風凉，半絲不掛萬慮忘。
從渠門外塵如馬，落絮遊絲相枕藉。
斜陽窗戶一編書，日長只在茅簷下。